ΚΑΝΟΝΙΣΜΟΣ (ΕΟΚ) αριθ. 3059/91 ΤΗΣ ΕΠΙΤΡΟΠΗΣ της 18ης Οκτωβρίου 1991 για τη θέσπιση οριστικών μέτρων όσον αφορά την έκδοση πιστοποιητικών "ΣΜΣ" για τις συναλλαγές με την Πορτογαλία στον τομέα του βοείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 252 παράγραφος 3,
τον κανονισμό (ΕΟΚ) αριθ. 569/86 του Συμβουλίου της 25ης Φεβρουαρίου 1986 για τον καθορισμό των γενικών κανόνων εφαρμογής του συμπληρωματικού μηχανισμού που εφαρμόζεται στις συναλλαγές (1), όπως τροποποιήθηκε τελευταία από τον κανονισμό (ΕΟΚ) αριθ. 3296/88 (2), και ιδίως το άρθρο 7 παράγραφος 1,
Εκτιμώντας:
ότι ο κανονισμός (ΕΟΚ) αριθ. 3815/90 της Επιτροπής της 19ης Δεκεμβρίου 1990 για τον καθορισμό των λεπτομερειών εφαρμογής του συμπληρωματικού μηχανισμού των συναλλαγών στον τομέα του βοείου κρέατος τα οποία προορίζονται για την Πορτογαλία (3), όπως τροποποιήθηκε τελευταία από τον κανονισμό (ΕΟΚ) αριθ. 840/91 (4), καθόρισε το ετήσιο ανώτατο ενδεικτικό όριο για την εισαγωγή στην Πορτογαλία ορισμένων προϊόντων του τομέα του βοείου κρέατος-
ότι τα πιστοποιητικά "ΣΜΣ" που εκδόθηκαν ύστερα από αιτήσεις που υποβλήθηκαν κατά την εβδομάδα από τις 9 έως τις 13 Σεπτεμβρίου 1991, εξήντλησαν το τμήμα του ενδεικτικού ορίου που ισχύει για το δεύτερο τρίμηνο του 1991, όσον αφορά τα νωπά και ψυγμένα βόεια κρέατα-
ότι η Επιτροπή είχε ήδη εγκρίνει, με τη διαδικασία του επείγοντος, τα κατάλληλα συντηρητικά μέτρα με τους κανονισμούς (ΕΟΚ) αριθ. 2132/91 (5), (ΕΟΚ) αριθ. 2438/91 (6) και (ΕΟΚ) αριθ. 2577/91 (7)-
ότι θα πρέπει να ληφθούν οριστικά μέτρα και, λαμβάνοντας υπόψη την κατάσταση της αγοράς στην Πορτογαλία, δεν προβλέπεται αύξηση του ανωτάτου ενδεικτικού ορίου-
ότι, βάσει των οριστικών μέτρων που αναφέρονται στο άρθρο 252 παράγραφος 1 της πράξης προσχώρησης, θα πρέπει, προκειμένου να αποφευχθεί οποιαδήποτε στρέβλωση στην πορτογαλική αγορά, να ανασταλεί οριστικά η έκδοση πιστοποιητικών-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τα νωπά και ψυγμένα βόεια κρέατα:
1. Η έκδοση πιστοποιητικών "ΣΜΣ" αναστέλλεται έως τις 6 Οκτωβρίου 1991.
2. Μπορούν να επανυποβάλλονται αιτήσεις πιστοποιητικών "ΣΜΣ" από τις 23 Σεπτεμβρίου 1991.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Οκτωβρίου 1991.